टाइम8 बर’ देस्कनिफ्राय- आसामाव बेकार जेंनाया सानफ्रोमबो बांनो हमबोगासिनो दं। बे बेकार जेंनाखौ सुफुंनो हादरसा सोरखारा माब्ला बिथांखि लागोन ? दा बे बेकार जेंनाया आसामनि मोनसे गिदिर जेंना जानानै फैदों। दानो बेखौ होबथानो सानाब्ला गानो रोङै बेराम बादि जागोनखौ नुहुरो । खौरां मोननाय बादिब्ला आसामनि गोबां लाख सुबुंफोरा साखरि मोनाबालानो बेकार जानानै दं। गोबां लाइमोनफोरनि थाखाय मोनसे साखरि मोननो हानायानोल’ थांखि जानानै फैदों। गावनि रोंगौथिखौ फोरमान होयो जिउखांनायजोंसो। दा बे बेकार लाइमोनफोरनि जेंनाखौ जोंनि हादरसा सोरखारा सुफुंनो नाजायैनि जाहोना मा ? जों नुबोदोंदि 2011 मायथायनिफ्राय हादरसा सोरखारा टेट आनजाद लानानै बेकार जेंनाखौ सुफुंनो नादोंमोन। बे आनजादनि जोहै आसामनि गोबां लाइमोनफोरा जिउ खांनायनि राहाखौ खालामनानै लानो हादोंब्लाबो गोबां लाइमोनफोरा दाबो बेकार जानानै थानायखौ नुयो। बिसोर दिनै मानो बेकार जानानै थानांगौ जादों ? बे थारदि हादरसा सोरखारा टेट आनजाद लानानै एसे गोबां लाइमोनफोरखौ खामानि होजोबनो हाया। मिथिनाय बादिब्ला आसामाव गोबां रोजा सुबुंफोरा सोरखारि साखरिनिफ्राय आजिरा मोनो। बिसोर आजिरा लानाय लांदां मासिफोराव सोरखारा सुफुंनो नाजायोब्ला आसामनि बेकार जेंनाया एसेब्लाबो सुफुं जागोन होननानै साननो हायो। बे बेलायाव सोरखारा मानो गुरुथ’ लाया ? बेयो मोनसे साननांगौ आयदा ! दा आसामाव जा बादि बेकार सुबुंफोरा बांनो हमदों बियो हादरसानि थाखाय मोजां लैखोन नङा। आसामाव थानाय लांदां मासिफोरनि थाखाय आनजाद खुंनो हाया । बिदियाव गोदान मासि बेखेवनानै सोरखारा बेकार जेंनाखौ सुफुंगोन माबोरै ? बिनिखायनो जाय सुबुंफोरा बेकार जानानै दासिम दं, बिसोर सोरखारनिथिं लामा नायाबालानो गावनि रोंगौथिजों गाव रोंनाय आखायनि खामानिखौ गोसो होनानै गावनि इयुन जिउखांनायनि राहाखौ खालामनानै लायाब्ला गुबुन राहा नुनो मोना। बे थिगदि सोरखारि साखरि नङाब्लाबो गुबुन खामानियाव मुखुब थानानै गावनि जिउखौ जोबोर मोजां दैदेनबोनायनि बिदिन्थिबो दं। आसामाव फिसा-फिसा बायदि उद्यग गायसननानै माखासे लाइमोनफोरनो खामानि होनो हायोब्ला आसामनि बेकार जेंनाया एसेब्लाबो सुफुं जागोन होननानै मिजिंथिनो हायो।